# *Výbor*

*Národnej rady Slovenskej republiky*

*pre hospodárske záležitosti*

46. schôdza výboru

Číslo: CRD-2003/2017- VHZ

***Z á p i s n i c a***

**zo 46. schôdze Výboru NR SR pre hospodárske záležitosti konanej dňa 18. októbra 2017** v budove Národnej rady Slovenskej republiky, Námestie Alexandra Dubčeka 1, v zasadacej miestnosti č. 150, I. poschodie (Ústavnoprávny výbor NR SR).

***Prítomní***: podľa prezenčnej listiny (prítomní všetci poslanci výboru)

Účasť na rokovaní výboru podľa prezenčnej listiny: 13 z 13 poslancov, výbor bol uznášaniaschopný.

***Program:***

1. Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k ďalšiemu postupu vlády Slovenskej republiky a vyvodeniu zodpovednosti vo veci predražených právnych služieb, ktoré má štátna akciová spoločnosť MH Manažment, a. s. vyplatiť advokátskej kancelárii JUDr. Radomíra Bžána ako odmenu za spor so spoločnosťou Enel o Vodnú elektráreň Gabčíkovo (**tlač 735**)

Rokovanie výboru so začiatkom o 13.00 hodineotvorila predsedníčka výboru Jana Kiššová.

**K bodu 1:**

Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k ďalšiemu postupu vlády Slovenskej republiky a vyvodeniu zodpovednosti vo veci predražených právnych služieb, ktoré má štátna akciová spoločnosť MH Manažment, a. s. vyplatiť advokátskej kancelárii JUDr. Radomíra Bžána ako odmenu za spor so spoločnosťou Enel o Vodnú elektráreň Gabčíkovo (**tlač 735**)odôvodnil poslanec **Karol Galek,** ktorý uviedol dôvody, pre ktoré požiadali spolu so skupinou poslancov o zvolanie schôdze Národnej rady Slovenskej republiky.

Spravodajca výboru poslanec **Martin Beluský** predložil spravodajskú správu a uviedol, že po rozprave predloží návrh na uznesenie.

V rozprave vystúpili dvaja poslanci.

**J. Kiššová** – ocenila, že minister hospodárstva SR robí kroky na nápravu situácie, ale bez tlaku opozície a médií by s veľkou pravdepodobnosťou bola advokátovi odmena vyplatená. Otázka znie, ako by sa dalo do budúcnosti zabrániť, aby nenastali obdobné situácie? Existujú ešte podobné zmluvy? Je načase začať diskusiu a nastaviť kontrolné mechanizmy. Požiadala poslancov, aby podporili návrh uznesenia a hlasovali za jeho prijatie.

**E. Heger –** uviedol ďalšie príklady z praxe. Je potrebné zvýšiť mieru transparentnosti.

**Výbor neprijal uznesenie,** keďže navrhnuté uznesenie nezískalo potrebný súhlas požadovanej nadpolovičnej väčšiny prítomných členov výboru podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

O návrhu uznesenia hlasovali poslanci nasledovne. Z celkového počtu 13 poslancov výboru bolo prítomných 13 poslancov. Za návrh predneseného uznesenia hlasovali 5 poslanci, 8 poslanci sa zdržali hlasovania, hlasovali všetci poslanci (5/0/8).

Predsedníčka výboru Jana Kiššová ukončila rokovanie schôdze výboru o 13,20 hod.

Michal **B a g a č k a** Jana **K i š š o v á, v.r.**

Eduard **H e g e r** predsedníčka výboru

overovatelia výboru